Ազիզ Մարաքա

Ազիզ Մարաքա (, ), հորդանանցի երգահան, երգիչ, երաժիշտ-կատարող, պրոդյուսեր։ Մարաքան արաբական ռոքի ու ջազի միաձուլումով ստեղծել է երաժշտական մի նոր ոճ՝ "Razz" անվանումով, որը գրավել է տարածաշրջանի երաժշտասերների ուշադրությունը։

Վաղ շրջան 
Ծնողների օժանդակությամբ Ազիզը երաժշտական ստեղնաշար է ձեռք բերել, սովորել է նվագել և կոմպոզիցիաներ ներկայացնել դրանով, հանդես է եկել դպրոցի երաժշտախմբում։ Տասներկու տարեկան հասակում երաժշտական ստեղնաշարով մի կոմպոզիցիայի ինքնատիպ կատարումը նրան հաղթանակ է պարգևել համահորդանանյան երաժշտական մրցույթում։

Հորդանանի մայրաքաղաք Ամմանում երաժշտական դպրոցն ավարտելուց հետո արժանանալով դրամաշնորհ-կրթաթոշակի՝ ուսումը PLUS ծրագրով շարունակել է  Ամերիկայի Միացյալ Նահանգներում։ Նրա առաջին հիթային երգը՝ “Bent El Nas”-ը, իր ավարտական նախագծի մի մասն էր հանդիսանում։ Մի շարք այլ երգերի հետ միասին՝ այն ընդգրկվել է Ազիզ Մարաքայի առաջին երաժշտական ալբոմի երգացանկում, որը 2008 թվականին թողարկվել և իրացվել է լիբանանյան “Ekaa” ապրանքանիշով։

Երաժշտական կարիերան 
Ազիզի առաջին երաժշտական ալբոմը կրում էր “Master Copy” խորագիրը։ Այդ ալբոմում ընդգրկված “Bent El Nas”-ը (արաբերեն՝ بنت الناس) («Ժողովրդի աղջիկ») առաջին երգն էր, որ արժանացավ երաժշտասերների ջերմ ընդունելությանը՝ որպես փոփ երաժշտության գեղեցիկ, տպավորիչ նմուշ և նրան ճանաչում բերեց արաբական աշխարհում։ Հաջորդը 2009 թվականին թողարկված “Najeh,”-ն էր (արաբերեն՝ ناجح) («Հաջողակը»), որ գրվել էր ուսումնական հաստատությունը հաջողությամբ ավարտող պատանիների ու աղջիկների համար։ “Najeh,”-ը դարձավ տարածաշրջանի պատանիների ու աղջիկների ամենասիրելի երգերից մեկը։ Մեծ ժողովրդականություն վայելող երգերից ևս մեկը՝ “Ma Bagool Assef”-ը, (արաբերեն՝ ما بقول أسف) (,,Ներողություն չեմ խնդրում,,) ռադիոյով առաջին անգամ հնչել է 2010 թվականին։

Ազիզ Մարաքան ստեղծել է երաժշտական մի նոր ոճ, անվանել է "Razz", որը արաբերեն նշանակում է ջազի ու ռոքի միաձուլում։ Մարաքան իր նորաոճ ստեղծագործությունների կատարմամբ հանդես է եկել աշխարհի շատ երկրներում, համերգներ է տվել, մասնակցել երաժշտական փառատոների, ՝ ներառյալ Red Bull soundclash-ը,որտեղ ելույթ է ունեցել չորս հազար հանդիսականների առջև։

2011 թվականին Ազիզ Մարաքան հիմնադրել է իր  “Maestro Entertainment” ընկերությունը, որը հենց այդ նույն տարվա հոկտեմբերին ներկայացրել է  “BAB 1” (Bands Across Borders) նախագիծը՝ որպես ամենամյա համերգակատակերգական առաջին ծրագիր Հորդանանում։ Ընդգրկված էին տեղացիների շրջանում ճանաչման արժանացած արտիստներ՝ կատակերգակ Մոհամեդ Լահամը, երգիչներ Ֆարահ Սիրաջը, Յազան Հայֆավին,Ալաա Վարդին...

BAB-ի 2016 թվականի օգոստոսին կայացած փառատոնին մասնակցել են այլընտրանքային և հիփ-հոփ ոճի երաժշտություն կատարող արտիստներ, այդ թվում՝ Ադոնիսը, DJ Սոտոսուրան,Մուքաթաան, Սաթթին, Ամեր ալ Թահերը, Էլ Մարաբան,Էդդ Աբասը, Յազան Հայֆավին...

Տեսագրություններ 
 2014 թ. - Sme3tek – ռեժիսոր՝ Դավիդ Ֆրոսթ
 2014 թ. – Meen Gallak – ռեժիսոր՝ Դավիդ Ֆրոսթվ
 2014 թ. – Time – ռեժիսոր՝ Դավիդ Ֆրոսթ
 2015 թ. – Beat it (Cover) – ռեժիսոր՝ Դավիդ Ֆրոսթ

Անձնական կյանք 
Ազիզ Մարաքան ամուսնացած է, ունի մի տղա զավակ։

Ծանոթագրություններ 

Հորդանանցի կոմպոզիտորներ
Հորդանանցի երգիչներ